CELEX: 32013D0137
Language: el
Date: 2013-03-15 00:00:00
Title: 2013/137/ΕΕ: Εκτελεστική απόφαση της Επιτροπής, της 15ης Μαρτίου 2013 , για την έγκριση της χρήσης βοοειδών που διατρέχουν κίνδυνο έως το τέλος της παραγωγικής τους ζωής στην Ισπανία ύστερα από επίσημη επιβεβαίωση της παρουσίας της ΣΕΒ [κοινοποιηθείσα υπό τον αριθμό C(2013) 1473]

19.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 75/37
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 15ης Μαρτίου 2013
   για την έγκριση της χρήσης βοοειδών που διατρέχουν κίνδυνο έως το τέλος της παραγωγικής τους ζωής στην Ισπανία ύστερα από επίσημη επιβεβαίωση της παρουσίας της ΣΕΒ
   [κοινοποιηθείσα υπό τον αριθμό C(2013) 1473]
   (Το κείμενο στην ισπανική γλώσσα είναι το μόνο αυθεντικό)
   (2013/137/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 13 παράγραφος 1 δεύτερο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 καθορίζει τους κανόνες για την πρόληψη, τον έλεγχο και την εξάλειψη των μεταδοτικών σπογγωδών εγκεφαλοπαθειών (ΜΣΕ) στα ζώα. Το πρώτο εδάφιο του άρθρου 13 παράγραφος 1 του εν λόγω κανονισμού προβλέπει την εφαρμογή μέτρων εκρίζωσης όταν έχει επιβεβαιωθεί επίσημα η παρουσία ΜΣΕ. Τα μέτρα αυτά συνίστανται ιδίως στη θανάτωση και την πλήρη καταστροφή των ζώων και των προϊόντων ζωικής προέλευσης που έχουν προσδιοριστεί ότι βρίσκονται σε κίνδυνο («βοοειδή που διατρέχουν κίνδυνο») λόγω επιδημιολογικής σύνδεσης με τα προσβληθέντα ζώα.
            
         
               (2)
            
            
               Η Ισπανία έχει υποβάλει στην Επιτροπή αίτημα για τη λήψη απόφασης ώστε να επιτραπεί η χρήση βοοειδών που διατρέχουν κίνδυνο έως το τέλος της παραγωγικής τους ζωής μέσω παρέκκλισης από το άρθρο 13 παράγραφος 1 πρώτο εδάφιο στοιχείο γ) του κανονισμού (ΕΚ) αριθ. 999/2001.
            
         
               (3)
            
            
               Τα μέτρα ελέγχου που υποβλήθηκαν από την Ισπανία προβλέπουν αυστηρή απαγόρευση μετακίνησης και ιχνηλασιμότητα των βοοειδών κατά τρόπο ώστε να μην διακυβεύεται το τρέχον επίπεδο προστασίας της υγείας του ανθρώπου και της υγείας των ζώων.
            
         
               (4)
            
            
               Με βάση ευνοϊκή εκτίμηση κινδύνου, πρέπει, συνεπώς, να επιτραπεί στην Ισπανία να χρησιμοποιεί βοοειδή που διατρέχουν κίνδυνο έως το τέλος της παραγωγικής τους ζωής υπό την προϋπόθεση ότι πληρούνται ορισμένες προϋποθέσεις.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Κατά παρέκκλιση από το άρθρο 13 παράγραφος 1 πρώτο εδάφιο στοιχείο γ) του κανονισμού (ΕΚ) αριθ. 999/2001, η Ισπανία μπορεί να χρησιμοποιεί τα βοοειδή που αναφέρονται στη δεύτερη και στην τρίτη περίπτωση του σημείου 1 στοιχείο α) του παραρτήματος VII του εν λόγω κανονισμού έως το τέλος της παραγωγικής τους ζωής υπό τις προϋποθέσεις που προβλέπονται στις παραγράφους 2 και 3 του παρόντος άρθρου.
   2.   Η Ισπανία εξασφαλίζει ότι τα βοοειδή που αναφέρονται στην παράγραφο 1:
   
               α)
            
            
               είναι μονίμως ιχνηλατήσιμα στην ηλεκτρονική βάση δεδομένων που προβλέπεται στο άρθρο 5 του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (2)·
            
         
               β)
            
            
               μετακινούνται από την εκμετάλλευσή τους μόνον υπό επίσημη επίβλεψη και για σκοπούς καταστροφής·
            
         
               γ)
            
            
               δεν αποστέλλονται σε άλλα κράτη μέλη ούτε εξάγονται σε τρίτες χώρες.
            
         3.   Η Ισπανία πραγματοποιεί τακτικούς ελέγχους για να επαληθεύει την ορθή εφαρμογή της παρούσας απόφασης.
   Άρθρο 2
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 15 Μαρτίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1.
   
      (2)  ΕΕ L 204 της 11.8.2000, σ. 1.